CELEX: 52011PC0389
Language: mt
Date: 2011-06-28
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/030 NL/Noord-Holland u Flevoland Diviżjoni 18 mill-Pajjiżi l-Baxxi)

|
			
		
		
		52011PC0389
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2010/030 NL/Noord-Holland u Flevoland Diviżjoni 18 mill-Pajjiżi l-Baxxi) /* KUMM/2011/0389 finali */
			
				
		
		
			
			   	MEMORANDUM TA’ SPJEGAZZJONI
Il-Punt 28 tal-Ftehim Interistituzzjonali
tas-17 ta' Mejju 2006 bejn il-Parlament Ewropew, il-Kunsill u
l-Kummissjoni dwar id-dixxiplina baġitarja u l-ġestjoni finanzjarja
soda[1]
jippermetti l-mobilizzazzjoni tal-Fond Ewropew ta' Aġġustament
għall-Globalizzazzjoni (FEG) permezz ta' mekkaniżmu ta' flessibbiltà,
bil-limitu massimu annwali ta' EUR 500 miljun lil hinn
mill-intestaturi rilevanti tal-qafas finanzjarju.
Ir-regoli applikabbli
għall-kontribuzzjonijiet mill-FEG huma stipulati fir-Regolament (KE)
Nru 1927/2006 tal-Parlament Ewropew u tal-Kunsill tal-20 ta' Diċembru 2006
li jistabbilixxi l-Fond Ewropew ta’ Aġġustament
għall-Globalizzazzjoni[2].
Fl-20 ta' Diċembru 2010,
il-Pajjiżi l-Baxxi ressqu l-applikazzjoni EGF/2010/030 NL/Noord-Holland u
Flevoland Diviżjoni 18 għal kontribuzzjoni finanzjarja mill-FEG,
wara sensji f'26 intrapriża li joperaw fid-Diviżjoni 18
tan-NACE Reviżjoni 2 ("l-Istampar u r-Riproduzzjoni ta' Midja
Rrekordjata")[3]
fir-reġjun NUTS II ta' Noord-Holland (NL32) u Flevoland (NL23)
fil-Pajjiżi l-Baxxi.
Din l-applikazzjoni hija parti minn pakkett
ta' erba' applikazzjonijiet interrelatati, li kollha jikkonċernaw sensji
f'sitt reġjuni NUTS II differenti fil-Pajjiżi l-Baxxi
f'intrapriżi li joperaw fis-settur tal-istampar u r-riproduzzjoni ta'
midja rrekordjata.
Wara analiżi fil-fond ta' din
l-applikazzjoni, il-Kummissjoni kkonkludiet skont l-Artikolu 10
tar-Regolament (KE) Nru 1927/2006, li l-kundizzjonijiet għal
kontribuzzjoni finanzjarja skont dan ir-Regolament ġew issodisfati.
TAQSIRA TAL-APPLIKAZZJONI U ANALIŻI
 Dejta ewlenija: ||   
 Nru ta' Referenza tal-FEG || EGF/2010/030 
 Stat Membru || Il-Pajjiżi l-Baxxi 
 Artikolu 2 || (b) 
 Intrapriżi kkonċernati || 26 
 Reġjuni NUTS II || Noord-Holland (NL32) Flevoland (NL23) 
 Taqsima NACE Reviżjoni 2 || 18 ("l-Istampar u r-Riproduzzjoni ta’ Midja Rrekordjata") 
 Perjodu ta’ referenza || 16.1.2010 – 16.10.2010 
 Data ta' bidu għas-servizzi personalizzati || 16.1.2010 
 Data tal-applikazzjoni || 20.12.2010 
 Sensji matul il-perjodu ta’ referenza || 551 
 Ħaddiema li ngħataw is-sensja li huma identifikati għall-għajnuna || 551 
 Nefqa għas-servizzi personalizzati (EUR) || 2 730 959 
 Nefqa għall-implimentazzjoni tal-FEG[4] (EUR) || 113 789 
 Nefqa għall-implimentazzjoni tal-FEG (%) || 4,0 
 Baġit totali (EUR) || 2 844 748 
 Il-kontribuzzjoni tal-FEG (65 %) (EUR) || 1 849 086 
1.                      
L-applikazzjoni tressqet quddiem il-Kummissjoni fl-20 ta’ Diċembru 2010
u ġiet issupplimentata b'informazzjoni addizzjonali sat-3 ta’ Marzu 2011.
2.                      
L-applikazzjoni tissodisfa l-kundizzjonijiet ta'
intervent mill-FEG kif stabbilit fl-Artikolu 2(b) tar-Regolament (KE)
Nru 1927/2006, u tressqet fil-limitu ta' żmien ta' 10 ġimgħat
imsemmi fl-Artikolu 5 ta' dak ir-Regolament.
Ir-rabta bejn is-sensji u l-bidliet
strutturali maġġuri fix-xejriet tal-kummerċ dinji minħabba
l-globalizzazzjoni jew il-kriżi finanzjarja u ekonomika globali
3.                      
Sabiex jistabbilixxu r-rabta bejn is-sensji u
l-kriżi finanzjarja u ekonomika globali, il-Pajjiżi l-Baxxi
argumentaw li l-kriżi ekonomika rriżultat fi tnaqqis sostanzjali
fid-domanda għall-industrija tal-midja grafika. Bħala riżultat
ta' dan, il-fatturat fl-industrija grafika naqas bi 8,6 % fl-2009.
L-ordnijiet mingħand setturi ekonomiċi oħrajn għal materjal
stampat tar-reklamar, li jirrappreżenta 35 % tal-fatturat totali
tas-settur tal-istampar u l-pubblikazzjoni, naqsu b'mod drastiku bejn l-2008 u
l-2009 minħabba t-tnaqqis fil-baġits għall-attivitajiet marbutin
mal-midja u r-reklamar ikkawżat mill-kriżi ekonomika. L-applikazzjoni
ssemmi bosta eżempji. Fl-industrija tal-bini, il-baġit
għall-informazzjoni u r-reklamar tnaqqas b'36,8 % wara l-bidu
tal-kriżi; fis-settur finanzjarju bi 33,2 % u fl-elettronika
għall-konsumatur bi 30,6 %. Barra minn hekk, il-kriżi ekonomika
affettwat b'mod negattiv id-domanda għal tipi differenti ta' materjal
tal-midja stampata: fl-2009, id-domanda għar-rivisti popolari naqset b'25,7 %,
għall-gazzetti b'24,4 %, għall-gazzetti kummerċjali
distribwiti mingħajr ħlas b'10,54 % u għar-rivisti
professjonali b'23,4 %.
4.                      
Fil-valutazzjoni tagħha ta' applikazzjoni FEG
marbuta mal-istess settur u reġjuni[5], il-Kummissjoni diġà kienet iddikjarat
l-impatt tal-kriżi ekonomika u finanzjarja fuq l-impriżi li joperaw
fid-Diviżjoni 18 tan-NACE Reviżjoni 2 ("L-Istampar u
r-Riproduzzjoni tal-Midja Rrekordjata") fir-reġjun NUTS II ta'
Noord-Holland.
Turija tal-għadd ta’ sensji u
l-konformità mal-kriterji tal-Artikolu 2(b)
5.                      
Il-Pajjiżi l-Baxxi ressqu din l-applikazzjoni
skont il-kriterji ta' intervent tal-Artikolu 2(b) tar-Regolament (KE)
Nru 1927/2006, li jitlob li jkun hemm mill-anqas 500 sensja fuq perjodu
ta' disa' xhur f'intrapriżi li joperaw fl-istess Diviżjoni tan-NACE
Reviżjoni 2 f'reġjun wieħed jew f'żewġ
reġjuni kontigwi fil-livell tan-NUTS II fi Stat Membru.
6.                      
L-applikazzjoni ssemmi 551 sensja f'26 intrapriża
li joperaw fid-Diviżjoni 18 tan-NACE Reviżjoni 2
("l-Istampar u r-Riproduzzjoni ta’ Midja Rrekordjata")[6]
fir-reġjun NUTS II ta' Noord-Holland (NL32) u Flevoland (NL23) matul
il-perjodu ta' referenza ta' disa' xhur mis-16 ta' Jannar 2010
sas-16 ta' Ottubru 2010. Tliet mija minn dawn is-sensji ngħataw
fi tmien intrapriżi u ġew ikkalkolati skont l-ewwel inċiż
tat-tieni paragrafu tal-Artikolu 2 tar-Regolament (KE) Nru 1927/2006.
Mitejn u wieħed u ħamsin sensja oħra ngħataw fi 18-il intrapriża
u ġew ikkalkolati skont it-tieni inċiż tal-istess paragarfu.
Spjegazzjoni tan-natura mhux prevista
ta' dawk is-sensji
7.                      
L-awtoritajiet Olandiżi jargumentaw li
l-kriżi finanzjarja u ekonomika u l-impatt tagħha fuq is-settur kienu
imprevedibbli. L-applikazzjoni tiddikjara li qabel il-kriżi l-industrija
tal-istampar u tal-pubblikazzjoni fil-Pajjiżi l-Baxxi għaddiet minn
proċess għali ta' ristrutturar sabiex tkun tista' tibqa' kompetittiva
ma' intrapriżi minn barra l-UE. Is-settur inbidel minn industrija mmexxija
mid-domanda għal waħda mmexxija mill-provvista u kien jirrikjedi
sforz kbir sabiex l-impjegati jitħejjew għal mod il-ġdid ta'
ħidma. Il-kriżi attwali ġġib magħha r-riskju li
jiġu kkanċellati l-benefiċċji tal-investimenti u sforzi
kbar li għamel is-settur.
Identifikazzjoni tal-intrapriżi li
taw is-sensji u l-ħaddiema identifikati għall-għajnuna
8.                      
L-applikazzjoni tikkonċerna 551 sensja
(li kollha huma identifikati għall-għajnuna) fis-26 intrapriża
li ġejjin:
 Intrapriżi u għadd ta' sensji 
 Kwak, Van Daalen & Ronday te Zaandam || 25 || Onkenhout Almere || 3 
 AKS Grafische Afwerking & Drukveredeling, Amsterdam || 35 || Plantijn Casparie Almere || 85 
 Boekbinderij Mirenta BV, Amsterdam || 5 || Plantijn Casparie Beheer Almere || 9 
 Beursdrukkerij Costra, Diemen || 80 || Thieme Grafimedia Groep Flevoland || 24 
 Multiscreen Zwanenburg BV, Zwanenburg || 7 || Grey Amsterdam || 1 
 Noordhoek Offset BV, Aalsmeer || 13 || Joh. Enschede Amsterdam || 2 
 Rotatiedrukkerij Voorburgwal (TMG) Amsterdam || 42 || Persgroep Nederland, Amsterdam || 1 
 Thieme Rotatie BV Amsterdam || 48 || Remmert Dekker, Wormer || 1 
 Thieme Amsterdam BV || 70 || Sixtyseven BV, Beverwijk || 2 
 Thieme Print 4U Amsterdam || 24 || Stadtman BV, Hoorn || 1 
 Ten Klei DM, Amsterdam || 25 || Stolwijk Grafax BV, Diemen || 27 
 Drukkerij Raat & De Vries, Amsterdam || 15 || Uitgeverij Buijten & Schipperheijn, Amsterdam || 1 
 Grafisch Bedrijf W&E BV, Almere || 4 || Indrukwekkend BV, Heiloo || 1 
 Total ta' Intrapriżi: 26 || Total ta' sensji: 551 ||   
9.                      
It-tqassim tal-ħaddiema identifikati huwa kif
ġej:
 Kategorija || Għadd || Perċentwal 
 Irġiel || 358 || 65,0 
 Nisa || 193 || 35,0 
 Ċittadini tal-UE || 518 || 94,0 
 Ċittadini mhux tal-UE || 33 || 6,0 
 Minn 15 sa 24 sena || 99 || 18,0 
 Minn 25 sa 54 sena || 303 || 55,0 
 Minn 55 sa 64 sena || 138 || 25,0 
 Aktar minn 64 sena || 11 || 2,0 
10.                  
Tnejn u għoxrin mill-ħaddiema fil-mira
għandhom diżabilità.
11.                  
Fir-rigward ta' kategoriji ta’ xogħol,
it-tqassim huwa kif ġej:
 Kategorija || Għadd || Perċentwal 
 Maniġers || 39 || 7,1 
 Professjonisti || 110 || 20,0 
 Tekniċi || 116 || 21,1 
 Ħaddiema ta' sostenn klerikali || 66 || 12,0 
 Ħaddiema fis-settur tas-servizzi u tal-bejgħ || 66 || 12,0 
 Operaturi tal-impjanti u tal-magni u dawk li jimmuntaw il-magni || 154 || 27,9 
12.                  
Skont l-Artikolu 7 tar-Regolament (KE)
Nru 1927/2006, il-Pajjiżi l-Baxxi kkonfermaw li ġiet applikata,
u se tkompli tiġi applikata, politika ta' ugwaljanza bejn in-nisa u
l-irġiel kif ukoll ta' nondiskriminazzjoni matul l-istadji varji
tal-implimentazzjoni tal-FEG u, b'mod partikolari, għall-aċċess
għall-FEG.
Deskrizzjoni tat-territorju
kkonċernat u l-awtoritajiet u l-partijiet interessati tiegħu
13.                  
It-territorju kkonċernat ikopri
l-provinċji ta' Noord-Holland u Flevoland. Noord-Holland hija
l-provinċja fil-Majjistral tal-Pajjiżi l-Baxxi. B'iktar minn 2,5 miljun
ruħ jgħixu f'żona ta' 2 670 km2,
Noord-Holland hija t-tieni l-iktar provinċja b'densità tal-popolazzjoni
għolja fil-pajjiż. Flevoland, l-iktar provinċja
żagħżugħa tal-Pajjiżi l-Baxxi, hija magħmula
kważi kompletament minn polders. Hija ġiet stabbilita tul
l-aħħar seklu, bl-eċċezzjoni ta' Urk u Schokland li qabel
kienu gżejjer. Flevoland tmiss mal-provinċji ta' Friesland u
Overijssel u hija konnessa ma' Gelderland, Utrecht u Noord-Holland b'pontijiet
u digi.
14.                  
L-awtoritajiet ewlenin ikkonċernati huma
l-Ministeru għall-Affarijiet Soċjali u l-Impjiegi (SZW) u l-Fond
għat-Taħriġ għas-settur tal-grafika u l-midja (A&O
Fonds Grafimedia) f'isem ir-Raad for Overleg in de Grafimedia Branche-ROGB
(il-Kunsill għall-konsultazzjoni fis-settur tal-grafika u l-midja).
Partijiet interessati rilevanti oħra huma l-Istitut għall-Industrija
Kreattiva (GOC); l-organizzazzjoni pubblika li hija responsabbli
għall-benefiċċji (UWV werkbedrijf); iċ-ċentru
għall-mobbiltà UWV; ROC van Amsterdam (ċentru għat-taħriġ
vokazzjonali tal-gvern f'livell reġjonali) u l-Grafisch Lyceum Rotterdam;
l-organizzazzjoni għall-SMEs (MKB-ondernemingen); l-organizzazzjonijiet
ta’ sħubija soċjali: FNV Kiem (trejdjunjin), CNV Media (trejdjunjin),
Koninklijk Verbond van Grafische Ondernemingen-KVGO (organizzazzjoni ta' min
iħaddem) għad-distretti Gelderland/Utrecht, Den Haag u Rotterdam; u
NUV (organizzazzjoni ta' min iħaddem).
L-impatt mistenni tas-sensji fir-rigward
tal-impjiegi lokali, reġjonali jew nazzjonali
15.                  
Is-sitwazzjoni ekonomika taż-żewġ
provinċji ddeterjorat fl-2009 u t-tkabbir ekonomiku tiegħu kien
negattiv (-3.9 % f'Noord-Holland u-2,8 % fi Flevoland) meta mqabbla
mas-sena preċedenti. Fil-Pajjiżi l-Baxxi jeżistu mal-2 000 intrapriża
tal-midja grafika, li minnhom 20 % jinsabu f'Noord-Holland u
jirrappreżentaw 20 % tal-impjiegi fis-settur tal-midja grafika,
filwaqt li fi Flevoland hemm 51 intrapriża tal-midja grafika, li
jirrappreżentaw 2,3 % tal-impjiegi fis-settur. Matul l-2008 u l-2009
ix-xogħol fl-intrapriżi tal-midja grafika li jinsabu f'Noord-Holland
naqas bi 15,5 %. Fil-provinċja li tmiss magħha ta' Flevoland,
it-tnaqqis fl-impjiegi kien ta' 3,2 %. L-awtoritajiet Olandiżi
jargumentaw li s-sensji fis-settur tal-grafika se jaggravaw is-sitwazzjoni
tal-qgħad, li diġà ddeterjorat bħala riżultat
tal-kriżi ekonomika u finanzjarja. Għalhekk bejn Frar tal-2009 u Frar
tal-2010, in-numru ta' persuni li kienu qed ifittxu xogħol żdied b'10,1 %
f'Noord-Holland u b'10,4 % fi Flevoland. Barra minn hekk, billi hemm
kumpaniji u fornituri ta' servizzi li jiddependu ħafna fuq l-industrija
tal-midja grafika, ir-riskji ta' falliment huma kbar u jistgħu
jikkawżaw iktar problemi fil-ġejjieni, anki wara l-kriżi.
Pakkett ikkoordinat ta' servizzi
personalizzati li jridu jiġu ffinanzjati u analiżi tal-ispejjeż
stmati, inkluża l-komplimentarjetà tiegħu mal-azzjonijiet
iffinanzjati mill-Fondi Strutturali
16.                  
Qegħdin jiġu proposti t-tipi ta’
miżuri li ġejjin, li kollha jingħaqdu biex jiffurmaw pakkett
ikkoordinat ta’ servizzi personalizzati mmirati lejn l-integrazzjoni
mill-ġdid tal-ħaddiema fis-suq tax-xogħol. Dawn se jiġu
offruti lill-ħaddiema li ngħataw is-sensja permezz ta' ċentru
ta' mobbiltà, imsejjaħ iċ-Ċentru Kreattiv tal-Karrieri (Creative
Career Centre - C3).
Attivitajiet ta' tħejjija
–     
Dħul u reġistrazzjoni: Din tkopri intervista inizjali sabiex il-ħaddiem li jkun
ingħata s-sensja jiġi rreġistrat u jiġu identifikati
l-aktar tipi ta' miżuri xierqa.
–     
Informazzjoni u helpdesk: Dan għandu x'jaqsam ma' laqgħat kollettivi u funzjoni ta'
helpdesk biex tiġi pprovduta informazzjoni rigward il-miżuri disponibbli
lill-ħaddiema li ngħataw is-sensja.
Konsulenza
–     
Konsulenza minn xogħol għal
xogħol: Dak l-akkumpanjament minn impjieg
għal impjieg ieħor ikopri programm individwalizzat li jinkludi
l-monitoraġġ, it-twaqqif ta' pjan ta' azzjoni ta' karriera u
vokazzjonali, l-orjentazzjoni fis-suq tax-xogħol u konsulenza inizjali fuq
il-post tax-xogħol il-ġdid.
–     
Rikollokament: Dan
jipprova jagħti sostenn attiv lill-ħaddiema li ngħataw is-sensja
fl-eżaminazzjoni tagħhom ta' opportunitajiet ġodda ta'
xogħol.
–     
Taħriġ għall-intervisti
tax-xogħol: Dan ikopri l-analiżi ta'
postijiet battala disponibbli, l-għajnuna fit-tfassil ta' CV u ittra ta'
applikazzjoni u t-tħejjija għall-intervisti tax-xogħol.
–     
Gwida biex wieħed jiftaħ kumpanija
għal rasu L-akkumpanjament lejn il-ħolqien
ta' negozju jipprova jassisti lill-ħaddiema li ngħataw is-sensja li
qegħdin jippjanaw joħolqu n-negozju tagħhom stess. Dan ikopri
l-għoti ta' parir legali, l-għajnuna għat-tfassil ta' pjan ta'
negozju, is-sostenn fir-rigward tar-rekwiżiti amministrattivi.
Taħriġ
–     
"Edukazzjoni": Din tkopri t-taħriġ vokazzjonali u t-taħriġ
mill-ġdid, it-taħriġ fil-maniġment u fil-ħiliet
soċjali u t-taħriġ speċifiku tekniku mill-ġdid
għall-ħaddiema li t-taħriġ tekniku tagħhom ma jkunx
għadu utli.
–     
Rikonoxximent tal-esperjenza preċedenti
(APL): Dan ikopri l-evalwazzjoni tal-għarfien u
l-esperjenza preċedenti ta' kull ħaddiem individwali kif ukoll
l-identifikazzjoni ta' oqsma fejn ikun meħtieġ taħriġ
ulterjuri.
17.                  
In-nefqa għall-implimentazzjoni tal-FEG, li
hija inkluża fl-applikazzjoni, skont l-Artikolu 3 tar-Regolament (KE)
Nru 1927/2006, tkopri l-attivitajiet ta’ ġestjoni u kontroll, kif
ukoll l-informazzjoni u r-reklamar.
18.                  
Is-servizzi personalizzati ppreżentati
mill-awtoritajiet Olandiżi huma miżuri attivi tas-suq tax-xogħol
fi ħdan l-azzjonijiet eliġibbli stabbiliti fl-Artikolu 3
tar-Regolament (KE) Nru 1927/2006. L-awtoritajiet Olandiżi jistmaw li
l-ispejjeż totali ta' dawn is-servizzi huwa ta' EUR 2 730 959
u li n-nefqa għall-implimentazzjoni tal-FEG tkun ta' EUR 113 789
(4 % tal-ammont totali). Il-kontribuzzjoni totali mitluba mill-FEG hija
ta’ EUR 1 849 086 (65 % tal-kosti totali).
 Azzjonijiet || Għadd stmat ta’ ħaddiema identifikati || Spiża stmata għal kull ħaddiem identifikat (EUR) || Kosti totali (l-FEG u l-kofinanzjament nazzjonali) (EUR)* 
 Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) 
 Dħul u reġistrazzjoni || 551 || 193 || 106 456 
 Informazzjoni u helpdesk || 551 || 86 || 47 314 
 Konsulenza minn xogħol għal xogħol || 207 || 3 606 || 746 355 
 Rikollokament || 165 || 4 479 || 738 981 
 Taħriġ għall-intervisti tax-xogħol || 165 || 1 419 || 234 203 
 Gwida biex wieħed jiftaħ kumpanija għal rasu || 28 || 4 578 || 128 191 
 Edukazzjoni || 231 || 2 495 || 576 281 
 Rikonoxximent tal-esperjenza preċedenti (APL): || 55 || 2 785 || 153 178 
 Subtotal tas-servizzi personalizzati ||   || 2 730 959 
 Spiża għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) 
 Maniġment ||   || 28 447 
 Informazzjoni u reklamar ||   || 28 447 
 Attivitajiet ta’ kontroll ||   || 56 895 
 Nefqa subtotali għall-implimentazzjoni tal-FEG ||   || 113 789 
 Total tal-ispiża stmata ||   || 2 844 748 
 Kontribut tal-FEG (65 % tal-ispiża totali) ||   || 1 849 086 
* It-totali
ma jaqblux minħabba l-arrotondament
19.                  
Il-Pajjiżi l-Baxxi jikkonfermaw li
l-miżuri deskritti hawn fuq huma komplementarji mal-azzjonijiet iffinanzjati
mill-Fondi Strutturali. Il-miżuri tal-FSE huma disponibbli biss
għall-ħaddiema li jkollhom xogħol, filwaqt li l-azzjonijiet
tal-FEG għandhom l-għan li dawk il-ħaddiema li ngħataw
is-sensja jerġgħu jsibu impjieg. L-awtorità tal-ġestjoni
għall-FEG, li hija wkoll l-awtorità tal-ġestjoni għall-FSE,
stabbiliet il-proċeduri tal-kontroll neċessarji biex telimina
kwalunkwe riskju ta’ finanzjament doppju.
Data(i) li fiha/fihom bdew jew kienu
ppjanati li jibdew is-servizzi personalizzati għall-ħaddiema affettwati
20.                  
Il-Pajjiżi l-Baxxi bdew is-servizzi
personalizzati lill-ħaddiema affettwati inklużi fil-pakkett koordinat
propost lill-FEG għall-kofinanzjament fis-16 ta’ Jannar 2010.
Din id-data, għalhekk, tirrappreżenta l-bidu tal-perjodu ta'
eliġibbiltà għal kwalunkwe għajnuna li tista' tingħata
mill-FEG.
Proċeduri għall-konsultazzjoni
mal-imsieħba soċjali
21.                  
L-imsieħba soċjali ġew ikkonsultati
permezz tal-Fond tas-Suq tax-Xogħol u tat-Taħriġ ta' Fondazzjoni
għas-settur tal-grafika u l-midja (Arbeids & Opleidingsfonds
Grafimedia branche), li fid-dawl tal-kriżi qablu dwar il-ħolqien ta'
ċentru għall-mobbiltà għas-settur li jismu C3 (Creative Career
Centre). L-għan ta' dan iċ-ċentru ta' mobbiltà huwa li
jikkoordina l-miżuri atttivi varji tas-suq tax-xogħol b'konsultazzjoni
mal-imsieħba soċjali.
22.                  
L-awtoritajiet Olandiżi kkonfermaw li
r-rekwiżiti stipulati fil-leġiżlazzjoni nazzjonali u tal-UE dwar
sensji kollettivi ġew issodisfati.
Informazzjoni dwar azzjonijiet li huma
obbligatorji skont il-liġi nazzjonali jew il-ftehimiet kollettivi
23.                  
Fir-rigward tat-twettiq tal-kriterji stabbiliti
fl-Artikolu 6 tar-Regolament (KE) Nru 1927/2006, l-awtoritajiet
Olandiżi fl-applikazzjoni tagħhom:
·      ikkonfermaw li l-kontribuzzjoni finanzjarja mill-FEG ma tissostitwixxix
miżuri li huma r-responsabbiltà tal-kumpaniji bis-saħħa
tal-liġi nazzjonali jew ftehimiet kollettivi;
·      taw prova li l-azzjonijiet jipprovdu sostenn lill-ħaddiema
individwali u ma għandhomx jintużaw għar-ristrutturar ta'
kumpaniji jew setturi;
·      ikkonfermaw li l-azzjonijiet eliġibbli msemmija hawn fuq ma
jirċevux għajnuna minn strumenti finanzjarji oħra tal-UE.
Sistemi ta’ ġestjoni u ta’ kontroll

24.                  
Il-Pajjiżi l-Baxxi nnotifikaw lill-Kummissjoni
li l-kontribuzzjoni finanzjarja se tkun ġestita u kkontrollata mill-istess
korpi li jiġġestixxu u jikkontrollaw l-Fond Soċjali Ewropew
(FSE) li jiffinanzja lill-Pajjiżi l-Baxxi. L-Aġenzija
għall-Affarijiet Soċjali u l-Impjiegi (Agentschap SZW) se tkun
il-korp intermedjarju għall-awtorità ta' ġestjoni.
Finanzjament
25.                  
Abbażi tal-applikazzjoni mill-Pajjiżi
l-Baxxi, il-kontribuzzjoni proposta mill-FEG għall-pakkett ikkoordinat ta'
servizzi personalizzati hija ta' EUR 1 849 086, li
tirrappreżenta 65 % tal-ispiża totali. L-allokazzjoni proposta
tal-Kummissjoni minn dan il-Fond hija bbażata fuq l-informazzjoni li
ngħatat mill-Pajjiżi l-Baxxi.
26.                  
B'kunsiderazzjoni tal-ammont massimu possibbli ta'
kontribuzzjoni finanzjarja mill-FEG skont l-Artikolu 10(1) tar-Regolament
(KE) Nru 1927/2006, kif ukoll tal-ambitu tal-allokazzjoni mill-ġdid
ta' approprjazzjonijiet, il-Kummissjoni tipproponi li timmobilizza l-FEG
għall-ammont totali msemmi hawn fuq, li għandu jiġi allokat
skont l-intestatura 1a tal-qafas finanzjarju.
27.                  
L-ammont propost ta' kontribuzzjoni finanzjarja
jippermetti li aktar minn 25 % tal-ammont annwali massimu allokat
għall-FEG jibqa' disponibbli biex ikun allokat matul l-aħħar
erba' xhur tas-sena, kif stipulat fl-Artikolu 12(6) tar-Regolament (KE)
Nru 1927/2006.
28.                  
Bil-preżentazzjoni ta' din il-proposta sabiex
timmobilizza l-FEG, il-Kummissjoni qiegħda tniedi l-proċedura
ssimplifikata ta' trijalogu, kif mitlub mill-Punt 28 tal-Ftehim
Interistituzzjonali tas-17 ta' Mejju 2006, sabiex tikseb il-qbil
taż-żewġ fergħat tal-awtorità baġitarja dwar
il-ħtieġa li jintuża l-FEG u l-ammont meħtieġ.
Il-Kummissjoni tistieden lill-ewwel waħda miż-żewġ
fergħat tal-awtorità baġitarja li tilħaq ftehim dwar l-abbozz
tal-proposta għall-mobilizzazzjoni biex, f'livell politiku xieraq,
tgħarraf lill-fergħa l-oħra u lill-Kummissjoni bl-intenzjonijiet
tagħha. F'każ ta' nuqqas ta' qbil minn xi waħda
miż-żewġ fergħat tal-awtorità baġitarja, għandha
tissejjaħ laqgħa formali tat-trijalogu.
29.                  
B’mod separat, il-Kummissjoni tippreżenta
talba ta' trasferiment sabiex fil-baġit għall-2011 iddaħħal
approprjazzjonijiet speċifiċi għall-ħlasijiet, kif jitlob
Punt 28 tal-Ftehim Interistituzzjonali tas-17 ta' Mejju 2006.
Sors tal-approprjazzjonijiet
għall-ħlasijiet 
30.                  
Ammont ta' EUR 2 657 165 għadu
disponibbli fil-Linja Baġitarja tal-FEG 04.0501 wara l-adozzjoni
miż-żewġ fergħat tal-Awtorità Baġitarja ta' tliet
Deċiżjonijiet li flimkien jilħqu total ta' EUR 10 371 321,
u meta jitqiesu it-tmien każijiet li bħalissa qegħdin jiġu
diskussi mill-Awtorità Baġitarja għal ammont totali ta' EUR 34 580 464.
Dan l-ammont disponibbli se jintuża biex ikopri l-ammont ta' EUR 1 849 086
li huwa meħtieġ għal din l-applikazzjoni.
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar il-mobilizzazzjoni tal-Fond Ewropew ta'
Aġġustament għall-Globalizzazzjoni, skont il-punt 28
tal-Ftehim Interistituzzjonali tas-17 ta' Mejju 2006 bejn
il-Parlament Ewropew, il-Kunsill u l-Kummissjoni dwar id-dixxiplina
baġitarja u l-ġestjoni finanzjarja soda (applikazzjoni EGF/2010/030 NL/Noord-Holland
u Flevoland Diviżjoni 18 mill-Pajjiżi l-Baxxi)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea,
Wara li kkunsidraw il-Ftehim
Interistituzzjonali tas-17 ta' Mejju 2006 bejn il-Parlament
Ewropew, il-Kunsill u l-Kummissjoni dwar id-dixxiplina baġitarja u
l-ġestjoni finanzjarja soda[7],
u b'mod partikolari l-punt 28 tiegħu,
Wara li kkunsidraw ir-Regolament (KE)
Nru 1927/2006 tal-Parlament Ewropew u tal-Kunsill tal-20 ta' Diċembru 2006
li jistabbilixxi l-Fond Ewropew ta' Aġġustament
għall-Globalizzazzjoni[8],
u b'mod partikolari l-Artikolu 12(3) tiegħu,
Wara li kkunsidraw il-Proposta
mill-Kummissjoni Ewropea[9],
Billi:
(1)       Il-Fond Ewropew ta’
Aġġustament għall-Globalizzazzjoni (FEG) twaqqaf biex jipprovdi
sostenn addizzjonali għall-ħaddiema li ngħataw is-sensja
b’riżultat ta’ bidliet strutturali maġġuri fix-xejriet
kummerċjali dinjija minħabba l-globalizzazzjoni u biex jgħinhom
fl-integrazzjoni mill-ġdid tagħhom fis-suq tax-xogħol.
(2)       L-ambitu tal-FEG twessa’
għall-applikazzjonijiet ippreżentati mill-1 ta’ Mejju 2009
biex jinkludi sostenn lill-ħaddiema li jitilfu l-impjieg b’riżultat
dirett tal-kriżi finanzjarja u ekonomika globali.
(3)       Il-Ftehim Interistituzzjonali
tas-17 ta’ Mejju 2006 jippermetti l-mobilizzazzjoni tal-FEG
fil-limitu massimu annwali ta’ EUR 500 miljun.
(4)       Il-Pajjiżi l-Baxxi
ressqu applikazzjoni biex jimmobilizzaw l-FEG, fir-rigward tas-sensji f'26 intrapriża
li joperaw fid-Diviżjoni 18 tan-NACE Reviżjoni 2
("l-Istampar u r-Riproduzzjoni ta' Midja Rrekordjata")
fir-reġjun NUTS II ta' Noord-Holland (NL32) u Flevoland (NL23), fl-20 ta' Diċembru 2010
u ssupplimentawha b'informazzjoni addizzjonali sat-3 ta' Marzu 2011.
Din l-applikazzjoni tikkonforma mar-rekwiżiti sabiex jiġu
ddeterminati l-kontribuzzjonijiet finanzjarji kif stabbilit fl-Artikolu 10
tar-Regolament (KE) Nru 1927/2006. Il-Kummissjoni għalhekk ressqet
proposta biex timmobilizza l-ammont ta' EUR 1 849 086.
(5)       L-FEG għandu,
għalhekk, jiġi mmobilizzat sabiex jipprovdi kontribuzzjoni
finanzjarja għall-applikazzjoni mressqa mill-Pajjiżi Baxxi.
ADOTTAW DIN ID-DEĊIŻJONI:
Artikolu 1
Għall-baġit ġenerali tal-Unjoni
Ewropea għas-sena finanzjarja 2011, il-Fond Ewropew ta'
Aġġustament għall-Globalizzazzjoni (FEG) għandu jiġi
mmobilizzat biex jipprovdi s-somma ta' EUR 1 849 086
f'approprjazzjonijiet għall-impenji u għall-ħlasijiet.
Artikolu 2
Din id-Deċiżjoni għandha tkun
ippubblikata f’Il-Ġurnal Uffiċjali tal-Unjoni Ewropea.
Magħmul fi [Brussell/Strasburgu],
Għall-Parlament Ewropew                           Għall-Kunsill
Il-President                                                    Il-President
[1]               ĠU
C 139, 14.6.2006, p. 1.
[2]               ĠU
L 406, 30.12.2006, p. 1.
[3]               Ir-Regolament
(KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006
li jistabbilixxi l-klassifikazzjoni tal-istatistika ta’ attivitajiet
ekonomiċi tan-NACE Reviżjoni 2 u li jemenda r-Regolament
tal-Kunsill (KEE) Nru 3037/90 kif ukoll ċerti regolamenti tal-KE dwar
setturi speċifiċi tal-istatistika (ĠU L 393, 30.12.2006,
p. 1).
[4]               Skont
it-tielet paragrafu tal-Artikolu 3 tar-Regolament (KE) Nru 1927/2006.
[5]               COM(2010)530.
Proposta għal Deċiżjoni tal-Parlament Ewropew u tal-Kunsill dwar
il-mobilizzazzjoni tal-Fond Ewropew ta' Aġġustament
għall-Globalizzazzjoni […] applikazzjoni EGF/2009/026
NL/Noord-Holland u Utrecht Taqsima 18.
[6]               Ir-Regolament
(KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006
li jistabbilixxi l-klassifikazzjoni tal-istatistika ta’ attivitajiet
ekonomiċi tan-NACE Reviżjoni 2 u li jemenda r-Regolament
tal-Kunsill (KEE) Nru 3037/90 kif ukoll ċerti regolamenti tal-KE dwar
setturi speċifiċi tal-istatistika (ĠU L 393, 30.12.2006,
p. 1).
[7]               ĠU
C 139, 14.6.2006, p. 1.
[8]               ĠU
L 406, 30.12.2006, p. 1.
[9]               ĠU
C […], […], p. […].